EXPLICAŢII

privind procedura de mediere în Parlamentul României

 

art.76 din Constituţie;

art.72-75 şi art.120-122 din Regulamentul CamereiDeputaţilor

 

 1. Organizarea bicamerală presupune dezbaterea şi aprobarea proiectelor de lege şi a propunerilor legislative separat, în ambele Camere.

 2. Dacă una dintre Camere adoptă un proiect de lege sau o propunere legislativă într-o redactare diferită de cea aprobată de cealaltă Cameră, preşedinţii celor două Camere iniţiază procedura de mediere.

 3. Scopul medierii este stingerea conflictelor dintre Camera Deputaţilor şi Senat, prin convenirea unui text identic. În acest scop se constituie o comisie alcătuită pe baze paritare din 7 deputaţi şi 7 senatori, a cărei sarcină constă în găsirea unei formule de compromis privind textele aflate în divergenţă.

 4. Biroul permanent al fiecărei Camere propune aprobării acesteia, după consultarea grupurilor parlamentare, componenţa nominală a comisiei.

 5. Comisia de mediere se reuneşte în componenţa aprobată de cele două Camere la sediul uneia din ele, la convocarea preşedintelui comisiei sesizate în fond de la Camera care a adoptat ultima proiectul sau propunerea aflată în divergenţă şi stabileşte regulile după care îşi va desfăşura activitatea, inclusiv termenul în care urmează să prezinte raportul.

 6. Comisia examinează textele respective şi optează fie pentru textul adoptat de Cameră, fie pentru cel adoptat de Senat, sau propune o formulare proprie, rezultată din combinarea textelor aflate în divergenţă. Concluziile comisiei sunt incluse într-un raport şi sunt votate cu votul majorităţii membrilor comisiei. În caz de paritate, este hotărâtor votul preşedintelui comisiei care conduce şedinţa în ziua când are loc votarea.

 7. Raportul întocmit de comisia de mediere se supune dezbaterii, punct cu punct, în fiecare Cameră. Dacă raportul este aprobat pe ansamblu de ambele Camere, cu majoritatea voturilor deputaţilor, cerută de Constituţie (art.74) pentru legi constituţionale, organice sau ordinare, se consideră că legea a fost adoptată de Parlament şi va fi trimisă şefului statului spre promulgare.

 8. În cazul în care comisia de mediere nu ajunge la un acord cu privire la problemele aflate în divergenţă sau dacă una dintre Camere nu aprobă raportul comisiei de mediere, fie în totalitate, fie în parte, activittea comisiei încetează, iar textele aflate în divergenţă se supun dezbaterii în şedinţa comună a celor două Camere, pentru a se ajunge la un text unic pe calea soluţionării prin vot a divergenţelor dintre cele două redactări.

 9. În cazul în care în şedinţa comună se dezbat textele aflate în divergenţă, ca urmare a neadoptării raportului comisiei de mediere, Parlamentul se pronunţă asupra soluţiei propuse de comisia de mediere, care se supune la vot cu prioritate, apoi asupra soluţiei adoptate de fiecare Cameră. În cazul în care soluţia comisiei de mediere constă în adoptarea textului Senatului sau textului Camerei Deputaţilor, se va supune la vot mai întâi această soluţie şi apoi, dacă este cazul, soluţia care nu a fost acceptată în raportul comisiei de mediere.

 10. La votul final se supun în ordine: soluţiile comisiei de mediere, soluţiile uneia din Camere şi apoi cele adoptate de cealaltă Cameră, la toate trei putându-se face numai amendamente de redactare sau care nu aduc atingere fondului problemei discutate. Dacă nici una dintre cele trei variante nu întruneşte majoritatea de voturi cerută, în funcţie de natura legii, proiectul de lege nu este adoptat, deoarece divergenţele de redactare ale acestuia nu au fost soluţionate.

 11. În ceea ce priveşte derularea procedurii de mediere asupra textelor în divergenţă ale Legii pentru aprobarea Ordonanţei de urgenţă nr.4/1996 şi a Ordonanţei de urgenţă nr.24/1997, se poate evalua că procedura va dura aproximativ două săptămâni.

 

1. După definitivarea unui text final al legii şi semnarea ei de către cei doi preşedinţi ai Camerelor, curge un termen de 5 zile în care legea nu se trimite Preşedintelui României spre promulgare. În acest termen, legea poate fi contestată la Curtea Constituţională. După termenul de 5 zile, Preşedintele României poate promulga legea în maximum 20 de zile, dacă nu o trimite spre reexaminare Parlamentului sau nu sesizează Curtea Constituţională în legătură cu constituţionalitatea acesteia.

